Transportminister Benny Engelbrecht (S) vil sætte gang i en ekstern undersøgelse af PostNord Danmark.

Beslutningen kommer efter, at flere politikere har modtaget et anonymt brev med specifikke anklagepunkter om svindel. Det skriver Jyllands-Posten, der er i besiddelse af brevet. Avisen viderebringer ikke det konkrete indhold, da anklagerne ikke er dokumenterede.

- Vi er nødt til at sikre, at sådan en anklage ikke bare hænger i luften, men at den bliver undersøgt i dybden, siger Benny Engelbrecht til DR Nyheder.

Anklager om svindel og nepotisme

Brevet fra den anonyme afsender fylder omkring et A4-ark. Det indeholder en række alvorlige anklager om svindel og nepotisme i PostNord.

Hovedsageligt handler anklagerne om, at PostNord sammenblander den del af forretningen, som handler om det befordringspligtige område – udbringning af breve og pakker efter aftale med staten – med PostNord Logistics, som udfører andre logistikopgaver.

Postordførere og transportministeren har diskuteret brevet tirsdag aften. Anklagerne bliver taget meget alvorligt. Flere partier mener, at anklagerne i brevet bør føre til en større undersøgelse af PostNord Danmark.

Politikere vil have lavet en undersøgelse

Blandt dem er Venstre. Postordfører Kristian Pihl Lorentzen (V) betegner det som en "meget alvorlig og konkret formuleret anklage mod PostNord fra en person med insiderviden".

Også De Radikale vil have en undersøgelse.

- Det er alvorligt. Men vi har også allerede modtaget et brev fra PostNord, hvor de afviser det hele.

- Først og fremmest skal det undersøges, om de beskyldninger er korrekte. For hvis de er det, så er der noget af det, der er direkte ulovligt, siger transportordfører Andreas Steenberg til Ritzau.

DF’s postordfører, Hans Kristian Skibby, var et af de folketingsmedlemmer, som modtog den anonyme henvendelse.

Han forklarer til Jyllands-Posten, at anklagerne minder om kritikpunkter, som også nogle af PostNords konkurrenter har haft. Det bestyrker ham i, at anklagerne skal undersøges uanset den mystiske afsender.

Transportminister Benny Engelbrecht mener altså også, det er en alvorlig sag.

- Der er blevet forelagt en alvorlig anklage mod PostNord. Det er en anklage, vi ikke kan sidde overhørig, og derfor har vi foreslået postforligskredsen at vi igangsætter en ekstern analyse af PostNords pengestrømme, siger ministeren.

PostNord afviser anklager

PostNord afviser samtlige anklager i det anonyme brev.

- Der er tale om absurde anklager i et anonymt brev, som er helt grundløse.

- Alle påstandene i brevet er forkerte og er afsendt anonymt af en person uden indsigt i de faktiske forhold. PostNord kan tilbagevise alle anklager i brevet, skriver Peter Kjær Jensen, administrerende direktør i PostNord Danmark, til Jyllands-Posten.

/DR Nyheder/